b'\n_START_ARTICLE_\nSanni Suhonen\n_START_PARAGRAPH_\nSanni Suhonen (s. 30. toukokuuta 1969 Tampere) on suomalainen yleisurheilija, jonka p\xc3\xa4\xc3\xa4lajit olivat pituushyppy ja kolmiloikka. H\xc3\xa4n edusti Mikkelin Kilpa-Veikkoja ja h\xc3\xa4nt\xc3\xa4 valmensi Heikki Kyr\xc3\xb6l\xc3\xa4inen._NEWLINE_Suhonen edusti Suomea aikuisten maaotteluissa vuosina 1985\xe2\x80\x931993. H\xc3\xa4n voitti hallimaaottelun kolmiloikkakilpailun Tampereella maaliskuussa 1993 enn\xc3\xa4tyksell\xc3\xa4\xc3\xa4n 12,93. Ulkorataenn\xc3\xa4tyksens\xc3\xa4 13,18 h\xc3\xa4n loikki saman vuoden hein\xc3\xa4kuussa Koskella. Pituushyppyenn\xc3\xa4tyksens\xc3\xa4 630 h\xc3\xa4n hypp\xc3\xa4si Mikkeliss\xc3\xa4 kes\xc3\xa4kuussa 1992. Hallissa h\xc3\xa4n hypp\xc3\xa4si parhaimmillaan 623 Tukholmassa helmikuussa 1990._NEWLINE_Suhonen saavutti Kalevan kisoissa 1993 hopeaa sek\xc3\xa4 pituushypyss\xc3\xa4 ett\xc3\xa4 kolmiloikassa. H\xc3\xa4n voitti sis\xc3\xa4ratojen Suomen-mestaruuden pituushypyss\xc3\xa4 Rovaniemell\xc3\xa4 1985 tuloksella 603. H\xc3\xa4n sai lis\xc3\xa4ksi hopeaa 1990 sek\xc3\xa4 pronssia 1989 ja 1993. Kolmiloikassa h\xc3\xa4n sijoittui SM-hallikilpailuissa kolmanneksi 1992 ja 1993.'